Covid-19: Byna 3 miljoen wêreldwyd het virusWêreldwyd het byna 3 miljoen mense al Covid-19 opgedoen. (Foto: Luca Bruno/AP) Wêreldwyd het sterftes weens Covid-19 Saterdagmiddag die 200 000-kerf verbygesteek. Die Johns Hopkins-universiteit sê altesaam 200 698 mense is reeds aan die virussiekte dood, terwyl Covid-19 reeds by bykans 3 miljoen mense gediagnoseer is. In Suid-Afrika het die getal sterftes Saterdag met sewe gestyg en 86 mense het reeds plaaslik weens die virus gesterf. Boris Johnson terug werk toe Intussen keer die Britse eerste minister Boris Johnson na verwagting Maandag terug werk toe nadat hy verlede maand die nuwe koronavirus opgedoen het. Boris Johnson (Foto: AP) Johnson het aan sy kabinet gesê hy gaan sy normale pligte hervat ná sy behandeling in die St. Thomas-hospitaal in Londen. Na gelang van sy dokters se aanbeveling sal Johnson moontlik al môre die daaglikse Downing Street-mediakonferensie oor die stryd teen die virussiekte behartig. ŉ Moeilike week lê vir Johnson voor. Engeland moet ook besluit of hy sekere beperkings om die virus te bekamp, gaan verslap. Dit lyk in dié stadium of minder mense in die land vir Covid-19 in die hospitaal opgeneem word. Die minister van buitelandse sake, Dominic Raab, het in Johnson se afwesigheid waargeneem. “Daar is geen korona” ‘n Moslem-man bid Vrydag op ‘n sypaadjie in Nieu-Delhi, Indië. (Foto: Manish Swarup/AP) In Egipte is ŉ groep mense in hegtenis geneem nadat hulle ŉ aandklokreël wat ingestel is om die koronavirus te bekamp, verontagsaam het. Mense het byeengekom om Ramadaan te vier. Sommige het gedreunsing: “God is die grootste. Daar is geen korona nie.” Die polisie het die organiseerders van die optog in hegtenis geneem. Die betogers word aangekla daarvan dat hulle die aandklokreël oortree het. Die Egiptiese regering het die aandklokreël verlede week ter wille van die Ramadaan-viering met twee uur verkort. Moskees bly egter gesluit en die regering het mense gemaan om nie in groot groepe byeen te kom nie. Egipte het tot dusver 4 092 bevestigde gevalle van die nuwe koronavirus en 294 mense het weens Covid-19 gesterf. Bronne: Xinhau, Dpa. Wil jy op hoogte bly van alle nuus oor Covid-19 op Maroela Media? Kliek hier om in te teken op ŉ daaglikse nuusbrief.